Ilmoitus tiettyjen terästuotteiden unioniin tuontiin sovellettavaa suojatoimenpidettä koskevan Maailman kauppajärjestön riitojenratkaisuelimen päätöksen täytäntöönpanosta

(2022/C 320/21)

Maailman kauppajärjestön (WTO) riitojenratkaisuelin hyväksyi 31. toukokuuta 2022 paneelin raportin European Union-Safeguard Measures on Certain Steel Products (1) (”Tiettyjä terästuotteita koskevat Euroopan unionin suojatoimenpiteet”) Turkin vireille panemassa riita-asiassa DS595. Raportissa paneeli katsoi, että EU:n toimittamat selitykset ja perustelut, jotka koskivat sen alkuperäisen toimenpiteen tiettyjä näkökohtia, eivät täyttäneet Maailman kauppajärjestön perustamissopimuksen vaatimuksia.

Tämän ilmoituksen tarkoituksena on tiedottaa asianomaisille osapuolille, että komissio panee WTO:n riitojenratkaisuelimen suosituksen ja päätöksen täytäntöön. Tätä varten komissio pyytää näkemyksiä asianomaisilta osapuolilta. EU panee toimenpiteen täytäntöön saattamalla tiettyjä terästuotteita koskevan EU:n suojatoimenpiteen WTO:n suojalausekesopimuksen ja GATT 1994 -sopimuksen mukaiseksi niiltä osin, jotka WTO:n paneeli katsoi kyseisten sopimusten vastaisiksi. Paneelin havaitsemat epäjohdonmukaisuudet koskevat kahta GATT 1994 -sopimuksen XIX artiklan 1 kohdan a alakohdassa vahvistettua oikeudellista seikkaa ja yhden WTO:n suojalausekesopimuksen 4 artiklan 1 kohdan b alakohdassa vahvistetun oikeudellisen seikan kahta osatekijää.

GATT 1994 -sopimuksen XIX artiklan 1 kohdan a alakohtaan liittyvä ongelma on, ettei alkuperäisessä suojatoimenpiteessä selitetty riittävän perusteellisesti, miten tuonnin lisääntyminen johtui havaituista odottamattomista tapahtumista. Toimenpiteessä ei myöskään täsmennetty, mitkä GATT-velvoitteet vaikuttivat tuontia lisäävästi.

WTO:n suojalausekesopimuksen 4 artiklan 1 kohdan b alakohdan osalta paneeli katsoi, että niistä keskeisistä tekijöistä, joiden perusteella vakavan haitan uhka määritettiin, seuraavat kaksi eivät perustu tosiseikkoihin: päätelmä, jonka mukaan unionin tuotannonala olisi heikossa tilanteessa ja vaikeassa asemassa, vaikka sen tulos on parantunut, ja päätelmä, jonka mukaan tuonnin lisääntyminen entisestään aiheuttaisi vakavaa haittaa unionin tuotannonalalle.

Täytäntöönpanoa varten komissio aikoo täydentää täytäntöönpanoasetusta (EU) 2019/159 (2) edellä mainittujen kohtien osalta. Asianomaisia osapuolia pyydetään näin ollen esittämään näkemyksiä yksinomaan näistä seikoista.

Edellä mainittuihin tekijöihin liittyvät paneelin päätelmät esitetään paneelin raportin kohdassa 7.3.2.3 tuonnin lisääntymisen ja odottamattomien tapahtumien välisen yhteyden osalta, kohdassa 7.4 velvoitteiden vaikutusten osalta ja kohdassa 7.6.2 vakavan haitan uhan osalta.

1 Menettely

Edellä esitetyn perusteella komissio käynnistää alkuperäisen suojatoimenpidetutkimuksen uudelleen siitä hetkestä, jona lisäselvennykset ovat paneelin päätelmien perusteella tarpeen. Kyseinen hetki on juuri ennen lopullisten suojatoimenpiteiden hyväksymistä.

1.1. Kirjalliset vastaukset

Asianomaisia osapuolia, jotka haluavat osallistua menettelyyn, pyydetään esittämään näkökantansa, toimittamaan tietoja ja esittämään asiaa tukevaa näyttöä komissiolle. Kyseiset tiedot ja asiaa tukeva näyttö on toimitettava komissiolle 21 päivän kuluessa tämän ilmoituksen julkaisemisesta Euroopan unionin virallisessa lehdessä (3).

1.2. Tietojen toimittaminen ja tässä ilmoituksessa mainittujen aikarajojen pidentäminen

Pääsääntönä on, että asianomaiset osapuolet voivat toimittaa tietoja ainoastaan tässä ilmoituksessa annetuissa määräajoissa. Tässä ilmoituksessa mainittujen aikarajojen pidentämistä voidaan pyytää vain poikkeuksellisissa olosuhteissa, ja se myönnetään vain asianmukaisesti perustelluissa tapauksissa. Asianmukaisesti perustelluissa poikkeustapauksissa huomautusten toimittamisen määräaikaa voidaan pidentää yleensä enintään kolmella lisäpäivällä.

Asianomaisilta osapuolilta pyydetään, että ne eivät toimita muita tietoja tässä ilmoituksessa vahvistettujen määräaikojen ulkopuolella tai muussa komission kanssa käytävässä yhteydenpidossa. Jotta tutkimus voitaisiin saattaa asianmukaisesti päätökseen määräajassa, kaikki huomautukset, vastaväitteet tai muut kirjalliset asiakirjat, joita ei toimiteta komission asettamien määräaikojen puitteissa, voidaan jättää huomiotta.

1.3. Kirjallisia huomautuksia ja kirjeenvaihtoa koskevat ohjeet

Kaupan suojatoimiin liittyvien menettelyjen yhteydessä komissiolle toimitetut tiedot eivät saa olla tekijänoikeuden alaisia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten kirjalliset huomautukset, jotka ovat luottamuksellisia, on varustettava merkinnällä Sensitive (4). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Osapuolten, jotka toimittavat luottamuksellisia tietoja, on toimitettava niistä asetuksen (EU) 2015/478 (5) 8 artiklan ja asetuksen (EU) 2015/755 (6) 5 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys, ja ne on toimitettava komissiolle samaan aikaan kuin Sensitive-versio.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta.

Asianomaisia osapuolia kehotetaan painokkaasti esittämään kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), skannatut valtakirjat mukaan luettuina.

Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessahttp://trade.ec.europa.eu/doclib/docs/2014/june/tradoc_152570.pdf.

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Sähköpostiosoite: TRADE-SAFE009-REVIEW@ec.europa.eu

2 Mahdollisuus tulla tutkimusta suorittavien komission yksiköiden kuulemaksi

Tutkimusta suorittavat komission yksiköt voivat kuulla asianomaisia osapuolia edellyttäen, että alkuperäisen suojatoimenpidetutkimuksen uudelleenkäynnistämisen lopputulos todennäköisesti vaikuttaisi niihin ja että niiden suulliseen kuulemiseen on erityisiä syitä. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen vireillepanoon liittyviä kysymyksiä koskevat kuulemispyynnöt on esitettävä 21 päivän kuluessa tämän ilmoituksen julkaisemisesta Euroopan unionin virallisessa lehdessä.

3 Kuulemismenettelystä vastaava neuvonantaja

Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Asianomaiset osapuolet voivat ottaa yhteyttä kuulemisesta vastaavaan neuvonantajaan. Periaatteessa kuuleminen olisi rajattava seikkoihin, jotka ovat tulleet esiin tämän tarkastelumenettelyn aikana.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Asianomaisia osapuolia pyydetään noudattamaan tämän ilmoituksen 1.1 jaksossa ilmoitettuja määräaikoja pyytääkseen kuulemismenettelystä vastaavan neuvonantajan osallistumista. Jos kuulemista koskevat pyynnöt esitetään annettujen määräaikojen ulkopuolella, neuvonantaja voi tutkia syyt myöhässä oleviin pyyntöihin ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla:http://ec.europa.eu/trade/trade-policy-and-you/contacts/hearing-officer/.

4 Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (7) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: http://trade.ec.europa.eu/doclib/html/157639.htm

(1) Paneelin raportti on saatavilla osoitteessa https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Komission täytäntöönpanoasetus (EU) 2019/159, annettu 31 päivänä tammikuuta 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(3) Neuvoston asetus (ETY, Euratom) N:o 1182/71, annettu 3 päivänä kesäkuuta 1971, määräaikoihin, päivämääriin ja määräpäiviin sovellettavista säännöistä (EYVL L 124, 8.6.1971, s. 1).

(4) Sensitive-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä suojatoimenpiteitä koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(5) EUVL L 83, 27.3.2015, s. 16.

(6) EUVL L 123, 19.5.2015, s. 33.

(7) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).